Kõigil, keda vaevab uudishimu teada saada, kuidas mustkunstnikud põnevaid trikke teevad, tasuks varuda 20 krooni ja tulla neljapäeval, 30. septembril kell 12 Kambja uue koolihoone saali.
Tsirkusestuudio Fox (juhataja Tiina Kollom) korraldamisel tuleb Kambjasse esinema mustkunstnike paar Al ja Sylvia. Nad on maailmas tunnustatud, pika kogemustepagasiga esinejad. Al on aastaid töötanud Suures Moskva tsirkuses nii lavastaja kui artistina. Sylvia on tegutsenud maailma estraadilavadel tantsijana.
Kogu etendus on üles ehitatud kaasakiskuvale muusikale, säravatele kostüümidele ja aktiivsetele etteastetele publiku kaasamisel. Lisaks annab etendusele jumet hoogne ongleerimine.
Kui tahad tõeliselt head kogemust, peaksid eelöeldus ise veenduma. Vaatajaskonnale vanuselist piirangut ei ole.